དེ་ནས་རང་རེའི་ཆོས་འབྱུང་རྙིང་པ་དག་ཏུ་བློན་ཆེན་པོ་ངན་ལམ་ཚང་ལ་ཉེས་མིང་སྣ་དགུ་བཏགས་ཏེ་སྙིང་ནད་དྲག་པོ་དང་བཅས་པས་རྩྭ་ཐག་རྩུབ་མོས་གྲུ་གུ་བཞིན་དུ་བཀྱིགས་ཏེ་སྐུ་ཤ་རྗེན་པར་སྐྱེར་ལྕག་གིས་བར་མཚམས་མེད་པར་རབ་ཏུ་བྲབ་ཅིང་མཐའ་ལ་སྤྱུག་པར་བྱས་པའི་བསམ་ངན་སྦྱོར་རྩུབ་ཅིར་ཡང་ལག་ཏུ་བསྟར་བ་ཡང་ཁུངས་ལུང་མེད་པར་རྩོམ་པ་པོ་དག་གི་ཚིགས་མགོ་རྡོ་ལ་བརྡར་བའི་བརྟུལ་ཞུགས་ཙམ་དུ་བས་སོ།།དེ་ཡང་།མཁས་པའི་དགའ་སྟོནལས།ཏ་ར་ཀླུ་གོང་ཆོས་ལ་གནག་པས་སྦ་ལྕག་ས་ལ་བརྡབས་ནས་ལྷ་ཁང་རྩིག་པ་དེ་ཆོས་ཡིན་པས་ང་མི་དགའ་ངེད་རང་བོན་བྱ་ཟེར་བས།རྗེས་ཞལ་ནས་ངའི་བཀའ་གཅོག་པ་ཏ་ར་བྱང་དུ་སྤྱུགས་ཤིག་གསུང་བས་འབངས་སྒབ་གཉིས་ཀྱིས་རྩྭ་ཐག་གིས་བཏགས་ཏེ་ཚེེར་ལྕག་གིས་འབྲབ་ཅིང་བྱང་དུ་སྤྱུགས་སོ།།ཞེས་བྱུང་།